Social-democraţii spun că Guvernul a fost încurcat de protestele generate de Ordonanţa 13.

Purtătorul de cuvânt al PSD a spus, în prima sa conferinţă de presă în această funcţie, că prim-ministrul Sorin Grindeanu a dedicat mult timp aplanării tensiunilor create după adoptarea actului normativ, ceea ce l-a ţinut departe de activitatea Executivului.

„Guvernul a fost blocat o anumită periodă din cauza manifestărilor, datorită presiunilor la care a fost supus. În această perioadă, Guvernul a fost încetinit și mare parte a timpului premierului s-a îndreptat către această problemă spinoasă. Sigur este un factor care a contribuit la obstrucționarea temporară pe parcursul acelei perioade a activității Guvernului”, a declarat Adrian Dobre, purtătorul de cuvânt al PSD.